《里中张氏母出与邑宰母宴钱以诗》
宋代·方輗

张氏母袁称寿星，生绍兴庚申今有百五龄。
子孙耕稼食可饱，女妇纺织织衣称情。
白发既脱生黑发，耳目聪明长步行。
五朝皇帝恩广大，一老平时身太平。
乡里皆庆喜，县官问姓名。
阖门漏屋下，上诣县官厅。
太夫人之面可识，太夫人之堂可升。
即前再拜问起居，谢官下念田里氓。
尊高年以长其长，凡为人子沸欢声。

作者简介：宋岳州平江人，字叔行。从李燔于岳阳，谢弃科举业，从事根本之学，前后数聘皆不赴。平生无疾言遽色，家庭和睦。四方慕德而来者颇众。参政魏了翁嘉其学行，名其室曰“学斋”。